0543.xml
پاک۔چین اقتصادی کوریڈورپاکستان میں معاشی ترقی کی نئی راہیں کھول دے گا، صدر مملکت ممنون حسین کا بہاولپور میں عشائیے سے خطاب
بہاولپور ۔23 اکتوبر (اے پی پی) صدر مملکت ممنون حسین نے کہا ہے کہ پاک۔چین اقتصادی کوریڈور، جو گوادر پورٹ، گوادر انٹر نیشنل ائر پورٹ اور لاہور۔کراچی موٹر وے پر مشتمل ہے،پاکستان میں معاشی ترقی کی نئی راہیں کھول دے گا۔ہمارے قریبی دوست چین،سعودی عرب اور ترکی پاکستان میں اربوں ڈالروں کی سرمایہ کاری کر رہے ہیں۔بہاولپور ڈویلپمنٹ فورم کی جانب سے جمعرات کو سرکٹ ہاوس میں عشائیے سے خطاب کرتے ہوئے صدر مملکت ممنون حسین نے کہا کہ پاک۔چین اقتصادی کوریڈور کے آپریشنل ہونے سے ملک میں معاشی ترقی کی نئی راہیں کھل جائیں گی۔انہوں نے کہا کہ وزیرعظم محمدنواز شریف اس علاقے کی ترقی میں خصوصی دلچسپی لے رہے ہیں۔ دریائے ستلج لیک پارک اور دیگر ترقیاتی منصوبے اس حقیقت کا واضح ثبوت ہیں۔صدر ممنون حسین نے بہاولپور ڈویلپمنٹ فورم کے وژن 2040کی تعریف کی۔انہوں نے کہا کہ چولستان صحرا خصوصا قلعہ دراوڑ بین الاقوامی سیاحتی مرکز بن سکتا ہے جس سے علاقے کے لوگوں کی معیار زندگی میں مثبت تبدیلیاںآسکتی ہیں۔گورنر پنجاب چوہدری سرور نے بھی اس موقع پر اپنے خطاب میں کہا کہ پاکستانیوں میں دیگر قوموں کی نسبت زیادہ صلاحیت پائی جاتی ہے،اور وہ دنیا بھر میں اس کو ثابت بھی کر رہے ہیں۔انہوں نے کہا کہ سمندر پا ر پاکستانی ملک کی سماجی۔ اقتصادی ترقی میں اہم کردار ادا کر رہے ہیں۔بہاولپور چیمبر آف کامرس و صنعت کے سابق صدر امیر یوسف علی خان اور فورم کے کوارڈینیٹر ڈاکٹر رانا محمد طارق نے بھی اس موقع پر خطاب کیا۔
APP
23.10.14
0543p.xml
ملک صنعتی انقلاب کے دہانے پر کھڑا ہے، قوم رکاوٹ ڈالنے والوں کا راستہ روک دے : صدر
بہاولپور (نامہ نگار) پاکستان صنعتی انقلاب کے دہانے پر کھڑا ہے، قوم ترقیاتی کاموں کی راہ میں رکاوٹ ڈالنے والی ہر قوت کا راستہ روک دے۔ صدر مملکت کا کہنا ہے کہ قوم بازی گروں اور دھوکے بازوں کو پہچانے۔ ان خیالات کا اظہار صدر ممنون حسین نے صادق پبلک سکول بہاولپور کی تقریب سے خطاب کرتے ہوئے کیا۔ انہوں نے کہا کہ گذشتہ کئی دہائیوں کی بدامنی اور خطے میں ہونے والی خونریز جنگوں نے پاکستان کی معیشت کو تباہ کردیا ہے۔ ایسے مشکل حالات میں چین، سعودی عرب اور ترکی کی صورت میں مخلص دوست ہمارے ساتھ تعاون کر رہے ہیں۔ سنکیانگ سے گوادر تک سڑک اور ریلوے لائن کی صورت میں ہم جس اقتصادی راہداری کا خواب دیکھ رہے ہیں، یہ ایسے ہی مخلص دوستوں کے تعاون کا نتیجہ ہے۔ اکنامک کوریڈور مکمل ہونے کے بعد پاکستان خطہ کا سب سے اہم ملک بن جائیگا۔ صدر ممنون حسین نے کہا عالمی مالیاتی اداروں کے تعاون سے 22 ہزار میگاواٹ بجلی کے منصوبے بھی لگا رہے ہیں۔ ایٹمی توانائی سے بجلی پیدا کرنے کے ایک منصوبے پر کام شروع ہو گیا ہے جبکہ دو منصوبوں پر جلد کام شروع ہو جائیگا۔ ان منصوبوں کے مکمل ہونے کے بعد لوڈشیڈنگ کے مسئلے کا خاتمہ ہو گا۔ صدر ممنون حسین نے کہا کہ قومی مسائل کی ایک جڑ بدعنوانی بھی ہے، اس موذی مرض سے نجات کیلئے نوجوانوں کو قائدانہ کردار ادا کرنا ہو گا۔ صدر مملکت نے صادق پبلک سکول کے قیام پر سابق ریاست بہاولپور کے نواب سر محمد صادق خان عباسی کو خراج تحسین پیش کیا کہ مرحوم نواب صادق محمد خان عباسی کی وجہ سے اس علاقے میں پائے کا تعلیمی ادارہ قائم کیا گیا تھا۔ اس موقع پر گورنر پنجاب نے خطاب کرتے ہوئے کہا حکومت تعلیم کے شعبہ کی ترقی پر خصوصی توجہ دے رہی ہے۔
nawa-e-waqt
24.10.14